አቶ አድማሱ ሳጂ በኮተቤ ሜትሮፖሊቲያን ዩኒቨርሲቲ የስፖርት መምህር ናቸው፡፡ በኢትዮጵያ ጂምናስቲክ ፌዴሬሽ በሥራ አስፈፃሚ ኮሚቴ ለ 11 ዓመታት አገልግለዋል፡፡ በኢትዮጵያ አትሌቲክስ ፌዴሬሽን የቴክኒክ ኮሚቴ አባል ሆነውም ለአምስት ዓመታት አገልግለዋል፡፡ ከ2001 እስከ 2009 ዓ.ም መጨረሻ ድረስ ደግሞ የ5ሺ እና 10ሺ ሜትር ብሄራዊ ቡድን አሰልጣኝ ነበሩ፡፡ በዚህም የተነሳ ከእነዚህ ስፖርቶች ጋር የቅርብ ትውውቅ አላቸው፡፡ በየአካባቢው የሚከፈቱ የስፖርት ማዕከላት በሁለት መልኩ መቃኘት መልካም እንደሆነም ይጠቁማሉ፡፡ በግል ተቋማትም ሆኑ በማኅበረሰቡ የጋራ ጥረት የሚመሰረቱ የስፖርት ቤቶች ለተቋቋሙለት ዓላማ ለአካባቢው ፈርጀ ብዙ ጠቃሜታ ያበረክታሉ፡፡ ትልቅ የገቢ ምንጭና የአቅም መገንቢያም ናቸው፡፡ ማኅበረሰቡ የሚዝናናበት እና ማህበራዊ ግንኙነት ለማጠናከር ብሎም ጤናማ ማኅበረሰብን ለመፍጠር በሚደረገው ጥረት ሚናው የጎላ ነው፡፡
